Spreuke 22:24,25 Ons het gister gesien hoe goed dit is om by probleme as eerste die ander weer te soek. Daarteenoor staan dat ’n mens kwaad word. Dat jy jou nie meer beheers nie. Jy sluit jou deur jou boosheid vir die ander af. Jy luister nie meer na wat die ander sê nie. Jy eis deurdat jy so opgewonde raak dat die ander anders gaan praat of dink. Jy maak duidelik dat jy na die ander nie verder wil luister nie en dat jy eintlik niks meer met die ander te doen wil hê nie. Die gevolg is dikwels dat ook die ander so geraak is dat dit by hom of haar diepe wonde geslaan het. Dit vra baie om daardie wonde weer te heel. Ons leer hier dat ons in ons huwelike en ook in ander verhoudings met mense opvlieëndheid moet my. As ons met ander mense omgaan is dit nie reg om vinnig driftig te raak nie. Dit is baie goed om juis van ander te wil leer. Om juis die mense op te soek wat nie gou driftig word nie. As ons maats is met mense wat dit gewoon vind om gou kwaad te word is dit iets wat ook jy gewoon gaan vind. Dan maak ’n mens baie verhoudings onnodig stukkend. Dan maak jy jou eie huwelik onnodig moeilik. Soek nie die mense wat kort van draad is maar soek by die HERE die liefde om juis die ander te soek. Om juis met ’n sagte antwoord die ander te wen. Om so die gesprek oop te hou. Om saam in vriendlikheid na mekaar te luister. Om mekaar as jy die ander seer gemaak het weer te kan soek in liefde.